2. ปัจจัยความเสี่ยง

  ความเสี่ยงต่างๆ ที่เกิดขึ้นกับธุรกิจอาจเกิดจากกลยุทธ์การดำเนินงาน สถานะการเงิน
  การปฏิบัติตามข้อบังคับของกฎหมายและกฎเกณท์ต่างๆ
  การเปลี่ยนแปลงกฎระเบียบข้อบังคับและกฎหมาย ภาวะเศรษฐกิจและสถานการณ์ทางการเมือง
  รวมถึงภัยธรรมชาติ เช่น ภัยแล้ง อุทกภัย และแผ่นดินไหว เป็นต้น
  แม็คโครตระหนักถึงความเสี่ยงดังกล่าว
  และได้นำมาพิจารณาอย่างรอบคอบในทุกกิจกรรมทางธุรกิจ
  รวมถึงได้กำหนดมาตรการเพื่อบริหารจัดการความเสี่ยงดังกล่าว อย่างเป็นรูปธรรม
  เพื่อขจัดหรือลดความเสี่ยงเหล่านี้ให้อยู่ในระดับที่มีผลกระทบต่อบริษัทฯ น้อยที่สุด

ความเสี่ยงด้านเศรษฐกิจ การเมือง และภัยธรรมชาติ

  การดำเนินธุรกิจศูนย์จำหน่ายสินค้าแบบชำระเงินสดและบริการตนเอง
  รวมถึงธุรกิจบริการด้านอาหาร
  จะได้รับผลกระทบจากการเปลี่ยนแปลงของสภาพแวดล้อมภายนอกในระดับที่แตกต่างกันไป
  ปัจจัยลบทางด้านเศรษฐกิจในช่วงหลายปีที่ผ่านมา และความผันผวนของสภาพอากาศในประเทศ
  เช่น ภัยแล้ง และอุทกภัย เมื่อปลายปี 2554 ได้ส่งผลกระทบโดยตรงต่อความเชื่อมั่นของผู้บริโภค
  อัตราการเติบโตทางเศรษฐกิจ และอุตสาหกรรมท่องเที่ยวภายในประเทศ

  อย่างไรก็ดี เนื่องจากสินค้าส่วนใหญ่ที่บริษัทฯ
  จำหน่ายเป็นสินค้าประเภทสิ่งของจำเป็นในการดำรงชีพ รวมถึงสินค้าจำพวกอาหารสด
  ประกอบกับแม็คโครมีสาขากระจายอยู่ทั่วประเทศ ทำให้ผลกระทบจากปัจจัยดังกล่าวมีไม่มาก

  นอกจากนี้ บริษัทฯ
  ได้กำหนดแผนงานการบริหารจัดการการดำเนินธุรกิจอย่างต่อเนื่องภายใต้ภาวะวิกฤติ
  (Business Continuity Management framework)
  ซึ่งได้ถูกนำมาใช้จริงในขณะที่ประเทศประสบเหตุการณ์น้ำท่วมใหญ่เมื่อปลายปี 2554
  ทำให้แม็คโครสามารถดำเนินธุรกิจอย่างต่อเนื่องได้ภายใต้ภาวะวิกฤติดังกล่าว ถึงกระนั้น
  ความเสียหายที่เกิดขึ้นกับศูนย์กระจายสินค้าของบริษัทฯ ที่อำเภอวังน้อย ทำให้บริษัทฯ
  ตัดสินใจเปิดศูนย์กระจายสินค้าแห่งที่ 2 ที่จังหวัดนครราชสีมา
  ซึ่งเป็นศูนย์กระจายสินค้าขนาดเล็กที่เน้นการจัดเก็บและกระจายผลิตภัณฑ์อาหารแช่แข็งเป็นหลัก
  ทั้งนี้เพื่อเป็นการเพิ่มศักยภาพของบริษัทฯ ในการกระจายสินค้า
  อีกทั้งยังสามารถใช้เป็นศูนย์กระจายสินค้าสำรองได้ หากศูนย์กระจายสินค้า ที่อำเภอวังน้อย
  จำเป็นต้องปิดการดำเนินงานเป็นการชั่วคราวด้วยเหตุผลใดๆ ก็ตาม

ความเสี่ยงด้านกฎหมายและข้อบังคับ

  การดำเนินธุรกิจของบริษัทฯ จัดอยู่ในภาคธุรกิจค้าปลีกค้าส่ง
  ซึ่งอยู่ภายใต้กฎระเบียบข้อบังคับของรัฐและกฎหมายธุรกิจเฉพาะกว่า 30 ฉบับ
  และมีแนวโน้มที่จะถูกควบคุมมากขึ้นเนื่องจากอาจมีระเบียบข้อบังคับและกฎหมายใหม่ๆ
  ออกบังคับใช้ในอนาคต โดยกฎหมายและข้อบังคับที่สำคัญ ประกอบด้วย กฎหมายผังเมือง
  พระราชบัญญัติควบคุมอาคาร ใบอนุญาตประกอบกิจการ
  รวมถึงพระราชบัญญัติการประกอบธุรกิจค้าปลีกหรือค้าส่งที่อยู่ระหว่างการพิจารณาของภาครัฐ
  ซึ่งอาจส่งผลกระทบต่อแผนการขยายธุรกิจ และเวลาในการเปิด-ปิดร้านค้าปลีกค้าส่งทั่วประเทศ
  นอกจากนี้
  กฎหมายและข้อบังคับที่ประกาศใช้ในระยะหลังได้ให้ความสำคัญกับสิทธิประโยชน์ของผู้บริโภคมากขึ้น
  รวมไปถึงสุขอนามัยและความปลอดภัยในด้านอาหาร ได้แก่
  พระราชบัญญัติว่าด้วยราคาสินค้าและบริการ
  ซึ่งบังคับใช้กับสินค้าหลายชนิดและส่งผลกระทบต่ออัตรากำไรของกิจการ
  พระราชบัญญัติควบคุมเครื่องดื่มแอลกอฮอล์
  พระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัย และ
  กฎกระทรวงกำหนดหลักเกณฑ์ วิธีการ และแบบการเก็บสถิติและข้อมูลการจัดทำบันทึกรายละเอียด
  และรายงานสรุปผลการทำงานของระบบบำบัดน้ำเสีย พ.ศ. 2555

  เพื่อให้การดำเนินธุรกิจของบริษัทฯ ไปเป็นตามกฎหมายและข้อบังคับของภาครัฐข้างต้น
  อีกทั้งการที่บริษัทฯ เป็นบริษัทมหาชน
  ที่จะต้องคำนึงถึงกฎระเบียบและข้อบังคับของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
  บริษัทฯ จึงต้องใช้ความระมัดระวังและความรอบคอบอย่างเคร่งครัด ในการดำเนินธุรกิจ
  ซึ่งส่งผลให้กระบวนการทำงานมีความซับซ้อนและมีต้นทุนในการดำเนินงานที่สูงขึ้น

สินค้าและสุขอนามัยของผลิตภัณฑ์อาหาร

  สุขอนามัยและความปลอดภัยของผลิตภัณฑ์อาหาร (food safety)
  ได้รับความสนใจมากขึ้นจากผู้บริโภค
  และอยู่ภายใต้การควบคุมอย่างเข้มงวดมากขึ้นจากกฎหมายและข้อบังคับต่างๆ
  อีกทั้งเนื่องจากสินค้าส่วนใหญ่ของบริษัทฯ เป็นสินค้าประเภทอาหาร
  ซึ่งมีความเสี่ยงต่อผลกระทบที่เกิดขึ้นจากความกลัวของผู้บริโภคในสถานการณ์ที่มีการระบาดของเชื้อโรคต่างๆ
  ที่อาจมีผลกระทบกับอาหาร หรือข่าวสารการปนเปื้อนสารเคมีในอาหาร อาทิ เชื้อไข้หวัดนก
  หรือสารปนเปื้อนในอาหาร เป็นต้น

  เพื่อลดทอนความเสี่ยงดังกล่าว บริษัทฯ
  ได้กำหนดให้มีการตรวจสอบคุณภาพของสินค้าอาหารทั้งที่ศูนย์กระจายสินค้าและสาขาให้เป็นไปตามมาตรฐานด้านสุขอนามัยและความปลอดภัย
  นอกจากนี้ บริษัทฯ ยังจัดหาสินค้าจากผู้ผลิตที่มีมาตรฐานอาหารปลอดภัยและเชื่อถือได้
  ในหลายปีที่ผ่านมา บริษัทฯ ได้ร่วมพัฒนาสินค้าคุณภาพภายใต้เครื่องหมายการค้า “Quality
  PRO”

ภาวะการแข่งขันและบุคลากร

  ในช่วงหลายปีที่ผ่านมา ภาคอุตสาหกรรมค้าปลีกมีการเติบโตทางธุรกิจที่สูง
  พร้อมกับการแข่งขันที่ทวีความรุนแรงมากขึ้น นอกจากนั้น บริษัทฯ
  ยังได้เห็นถึงการพัฒนาทางด้านพาณิชย์อิเล็กทรอนิกส์อย่างรวดเร็วในประเทศที่เจริญแล้ว
  ทั้งในรูปแบบการค้าขายกันระหว่างธุรกิจกับธุรกิจ (B2B)
  และรูปแบบการค้าขายกันระหว่างธุรกิจกับผู้บริโภค (B2C) ดังนั้น
  การเติบโตอย่างรวดเร็วสำหรับพาณิชย์อิเล็กทรอนิกส์ในประเทศไทยอาจส่งผลกระทบต่อการดำเนินการของธุรกิจค้าปลีกแบบเดิม
  ซึ่งรวมถึงธุรกิจของแม็คโคร
  อย่างไรก็ดีการกระจายของสาขาทั่วประเทศไทยได้ลดความเสี่ยงจากผลกระทบดังกล่าว
  รวมทั้งแม็คโครได้เริ่มพัฒนาระบบพาณิชย์อิเล็กทรอนิกส์ภายใต้ช่องทาง www.makroclick.com
  ดังนั้นแม็คโครจะยังคงเสาะแสวงหากลยุทธ์ที่หลากหลายเพื่อรักษาความสามารถในการแข่งขันอย่างยั่งยืน
  และดำรงไว้ซึ่งความเป็นผู้นำในทางธุรกิจ

  บริษัทฯ ตระหนักดีว่าทรัพยากรบุคคลเป็นองค์ประกอบสำคัญในการดำเนินธุรกิจ
  โดยภาวะการขาดแคลนแรงงานที่มีฝีมือและบุคลากรคุณภาพจึงเป็นปัจจัยเสี่ยงที่ทุกองค์กรเผชิญอยู่ในปัจจุบัน
  จากการที่ผู้ประกอบการค้าปลีกมีการขยายธุรกิจอย่างรวดเร็ว
  ทำให้เกิดการแข่งขันและแย่งชิงบุคลากรคุณภาพระหว่างองค์กร
  ซึ่งบุคลากรที่ได้รับการฝึกจากแม็คโครมีแนวโน้มที่จะได้รับการจูงใจในเรื่องผลตอบแทนที่สูงขึ้นจากผู้ประกอบการธุรกิจอื่น
  เพื่อลดความเสี่ยงด้านบุคลากรและรักษาบุคลากรคุณภาพให้อยู่กับองค์กร บริษัทฯ
  จึงให้ความสำคัญกับการจ่ายค่าตอบแทนที่เหมาะสม การพัฒนาศักยภาพ
  และความปลอดภัยในการทำงาน ในขณะเดียวกัน บริษัทฯ
  ยังส่งเสริมและเปิดโอกาสให้บุคลากรได้แสดงความคิดสร้างสรรค์และริเริ่มทำสิ่งใหม่ๆในงานที่รับผิดชอบ
  และมีการจัดให้มีการฝึกอบรมที่เหมาะสม
  และสร้างบรรยากาศการทำงานเป็นทีมเหมือนคนในครอบครัวเดียวกัน ดังนั้น บริษัทฯ
  เชื่อมั่นว่าสภาพแวดล้อมและบรรยากาศในการทำงานที่ดีจะช่วยสร้างความผูกพันระหว่างบุคลากรกับองค์กร
  และรักษาบุคลากรโดยเฉพาะบุคลากรที่มีศักยภาพในการเติบโตกับบริษัท
  ซึ่งเป็นส่วนหนึ่งของแผนงานสร้างบุคลากรเพื่อสืบทอดตำแหน่ง
  ปัจจัยเหล่านี้จะเอื้อต่อการลดความเสี่ยงด้านบุคลากรได้ และทำให้บริษัทฯ
  มีบุคลากรคุณภาพที่เพียงพออยู่เสมอ
  เพื่อสามารถสนับสนุนการขยายธุรกิจได้ตามแผนกลยุทธ์ที่กำหนดไว้

การดำเนินงานและระบบเทคโนโลยี

  บริษัทฯ มีการใช้เทคโนโลยีสารสนเทศทั่วทั้งองค์กร
  ซึ่งเป็นสิ่งจำเป็นและเป็นพื้นฐานในการดำเนินธุรกิจได้อย่างมีประสิทธิภาพ
  โดยที่ระบบปฏิบัติงานหลักและการดำเนินธุรกิจของบริษัทฯ
  มีการใช้คอมพิวเตอร์เข้ามาช่วยในการปฏิบัติงานทั้งหมด ดังนั้นบริษัทฯ
  จึงมีความเสี่ยงที่อาจได้รับผลกระทบอย่างรุนแรง
  หากระบบสารสนเทศได้รับความเสียหายจากไวรัสคอมพิวเตอร์ หรือจากระบบไฟฟ้าขัดข้อง
  หรือจากภัยพิบัติทางธรรมชาติ

  นอกจากนี้ ในปี 2556 นี้ บริษัทฯ จะเริ่มขั้นตอนการดำเนินการเพื่อจัดหาและติดตั้งระบบ Makro
  Business System มาใช้แทนระบบเดิม
  เพื่อเพิ่มประสิทธิภาพในการบริหารจัดการภายในองค์กร การให้บริการลูกค้า
  และเพื่อสนับสนุนการขยายธุรกิจในอนาคต อย่างไรก็ดี บริษัทฯ
  ตระหนักถึงความเสี่ยงที่อาจจะเกิดขึ้นระหว่างการดำเนินการดังกล่าว บริษัทฯ
  ได้มีการประเมินความเสี่ยงและได้กำหนดมาตรการต่างๆ
  เพื่อป้องกันและลดผลกระทบที่อาจจะเกิดขึ้น
  และเพื่อให้มั่นใจว่าความเสี่ยงดังกล่าวอยู่ภายใต้การบริหารจัดการอย่างเป็นระบบและอย่างมีประสิทธิภาพ

  โครงการด้านการจัดการการดำเนินธุรกิจอย่างต่อเนื่องภายใต้ภาวะวิกฤติ (Business
  Continuity Plan)

  โครงการด้านการจัดการการดำเนินธุรกิจอย่างต่อเนื่องภายใต้ภาวะวิกฤติ
  ซึ่งได้มีการริเริ่มและดำเนินการแล้วเสร็จในส่วนแรกเมื่อปี 2553
  เป็นโครงการที่ถูกออกแบบขึ้นเพื่อให้มั่นใจว่า ทั้งส่วนงานทางธุรกิจและระบบงานต่างๆ
  ที่สำคัญของบริษัทฯ
  จะสามารถดำเนินงานได้อย่างต่อเนื่องภายใต้สถานการณ์วิกฤติต่างๆที่อาจเกิดขึ้น
  ทั้งนี้เพื่อเป็นการป้องกันไม่ให้กระบวนการปฏิบัติงานที่สำคัญของบริษัทฯ ต้องหยุดชะงัก
  ซึ่งภายหลังเหตุการณ์น้ำท่วมใหญ่ในปลายปี 2554 หลายมาตรการของโครงการนี้ได้ถูกนำมาใช้
  และได้ถูกปรับปรุงและพัฒนาเพิ่มขึ้น เพื่อให้โครงการมีความสมบูรณ์มากขึ้น